b"\n_START_ARTICLE_\nMink\n_START_SECTION_\nHistorie\n_START_PARAGRAPH_\nAmerikansk mink stammer fra USA, hvor der i 1920\xc2\xb4erne var etableret en rentabel pelsdyravl med mink. Som pels kaldtes den nertz. I 1930'erne f\xc3\xb8rtes minken til de nordiske lande, hvor de ogs\xc3\xa5 her blev brugt til pelsdyravl. I l\xc3\xb8bet af 1930'erne etablerede undslupne farmmink sig i Norden. Det er dog uvist, om minken ville have klaret sig i Danmark uden stadigt tilskud af undslupne farmmink. _NEWLINE_Rundt omkring i Europa har den v\xc3\xa6ret decideret \xc3\xb8del\xc3\xa6ggende for det naturlige dyreliv, men i Norden har problemerne ikke v\xc3\xa6ret s\xc3\xa5 store. Der nedl\xc3\xa6gges \xc3\xa5rligt 5.000-6.000 mink i Danmark, bl.a. for at hindre at arten etablerer fritlevende bestande. _NEWLINE_Danmark er i dag en af verdens st\xc3\xb8rste producenter af minkskind.\n_START_SECTION_\nF\xc3\xb8de\n_START_PARAGRAPH_\nMinken er et rovdyr og jager i naturen b\xc3\xa5de mindre pattedyr og fisk. Herudover tager den fugle. Minken har brug for en proteinrig kost, og dens tarmsystem g\xc3\xb8r, at den har brug for mange sm\xc3\xa5 m\xc3\xa5ltider i l\xc3\xb8bet af d\xc3\xb8gnet. Hvis minken ikke kan spise hele byttet p\xc3\xa5 en gang, gemmer den det ligesom de fleste andre dyr i samme familie i depoter, som er fordelt rundt omkring i dens territorium.\n_START_SECTION_\nBrunst og forplantning\n_START_PARAGRAPH_\nHos minken, som hos de fleste andre i Mustelidae-familien, finder \xc3\xa6gl\xc3\xb8sningen f\xc3\xb8rst sted ved stimulering, alts\xc3\xa5 parring. Parringen sker i februar-marts m\xc3\xa5ned. De befrugtede \xc3\xa6g ligger herefter i en hviletilstand i hunnens livmoder i op til 50 dage. Den egentlige graviditetsperiode er p\xc3\xa5 cirka 30 dage._NEWLINE_Hannens territorium er st\xc3\xb8rre end hunnens, og disses territorier overlapper ofte hinanden. Ofte overlapper flere hunners territorier hannens. _NEWLINE_N\xc3\xa5r hannen skal v\xc3\xa6lge mage, v\xc3\xa6lger han oftest en af hunnerne inden for sit eget territorium._NEWLINE_Minken er solit\xc3\xa6r, og hunnen passer derfor sine unger alene.\n_START_SECTION_\nTyper\n_START_PARAGRAPH_\nDer findes mange forskellige typer mink._NEWLINE_En af typerne er Safir-mink. Den er s\xc3\xb8lvgr\xc3\xa5. Den har en sart mund, og ved mindste skade mod munden bl\xc3\xb8der den meget._NEWLINE_En anden type mink er Jaguar. De ligner dalmatinere (hunde) og har sorte prikker over hele kroppen. Som standard er de d\xc3\xb8ve og er derfor sv\xc3\xa6re at avle, da de har meget sv\xc3\xa6rt ved at holde liv i deres unger, n\xc3\xa5r de ikke kan h\xc3\xb8re dem skrige. Derfor bliver de heller ikke brugt som avlsdyr. Man tager derimod en sort t\xc3\xa6ve, som parres med en jaguar-han (som ikke er d\xc3\xb8v), hvorved man undg\xc3\xa5r problemet med d\xc3\xb8ve m\xc3\xb8dre. _NEWLINE_Blandt andre mink-typer kan n\xc3\xa6vnes: Standard, maghony, hvid mink og crossafir.\n_START_SECTION_\nJagt\n_START_PARAGRAPH_\nMinken betragtes som en invasiv art. Den m\xc3\xa5 fanges i f\xc3\xa6lder og skydes hele \xc3\xa5ret. I Danmark kan mink jages med bue og pil. Der nedl\xc3\xa6gges \xc3\xa5rligt mellem 5.000 og 6.000 mink i Danmark."